Brú na Bóinne

Brú na Bóinne er et irsk navn for et område i grevskapet Meath i Irland som kan oversettes som «gravene ved Boynedalen». Det ligger ved sted hvor elven Boyle har en bue og som inneholder et av verdens viktigste forhistoriske landskap. Det er datert til den neolittiske perioden som er bondesteinalderen. De tre viktigste forhistoriske stedene i Brú na Bóinne-komplekset er de store megalittiske ganggravene Newgrange, Knowth og Dowth, samt ytterligere rundt 90 andre monumenter. Den arkeologiske kulturen knyttet til disse stedene kalles for «Boyne-kulturen». Monumentene der hadde sosiale, økonomiske, religiøse og begravelsesfunksjoner.

Siden 1993 har stedet vært et verdensarvsted utpekt av UNESCO, kjent siden 2013 som «Brú na Bóinne; arkeologiske samspill ved Boynes bue».

Lokalisering 
Området ligger åtte kilometer vest for Drogheda i grevskapet Meath i Irland hvor elven Boyne gjør en sving. Det er rundt 40 kilometer nord for Dublin.

Brú na Bóinne er omgitt på sine sørlige, vestlige og østlige sider av elven Boyne; i tillegg renner en liten sideelv til Boyne, elven Mattock, langs den nordlige kanten, og omgir Brú na Bóinne nesten fullstendig med vann. Alle unntatt to av de forhistoriske stedene er på denne elvehalvøya.

Beskrivelse 

Området har vært et senter for menneskelig bosetning i minst 6000 år, men de viktigste strukturene dateres til for rundt 5000 år siden i neolitisk tid.

Området er et kompleks av neolittiske steinhauger, kammargraver, stående steiner (menhir), henger (engelsk betegnelse for et omtrent sirkulært eller ovalt flatt område over 20m i diameter som er omsluttet og avgrenset av et jordarbeid som vanligvis omfatter en grøft med en utvendig voll) og andre forhistoriske inngjerdinger, noen så gamle som fra 3400-3100 f.Kr. Området er altså før pyramidene i oldtidens Egypt og ble bygget med raffinement og kunnskap om vitenskap og astronomi, noe som er mest tydelig i graven til Newgrange. Det stedet blir ofte referert til som «Bend of the Boyne», «Boynes bue», og dette blir ofte (feilaktig) oppfattet som en oversettelse av Brú na Bóinne, men som betyr «gravene ved Boyne». Det er også referert til som «mansion on the Boyne», skjønt mansion betyr herregård og det er i beste fall kun korrekt i kun overført betydning. Den tilhørende arkeologiske kulturen kalles ofte Boyne-kulturen.

Området dekker 780 hektar og inneholder rundt 40 ganggraver, samt andre forhistoriske steder og senere funksjoner. Det meste av monumentene er konsentrert på nordsiden av elven. De mest kjente stedene i Brú na Bóinne er ganggravene til Newgrange, Knowth og Dowth, alle kjent for sine samlinger av megalittisk kunst og kunstuttrykk. Hver av står på en åshøyde i elvesvingen, og to av gravene, Knowth og Newgrange, ser ut til å inneholde steiner gjenbrukt fra tidligere megalittiske monumenter på stedet. Newgrange er den sentrale gravhaugen på Boynedalens gravsted, den sirkulære gravhaugen der det korsformede gravkammeret er plassert med en diameter på over 100 meter. Knowth og Dowth er av sammenlignbar størrelse. Det er ingen in situ bevis for eldre aktivitet på stedet, bortsett fra funnene av flintverktøy etterlatt av mesolitiske folk av jegere og samlere.

Ganggravene ble konstruert fra rundt 3 300 f.Kr. og arbeidet stoppet rundt 2 900 f.Kr. De tre største gravene til Newgrange, Knowth og Dowth kan ha blitt konstruert for å være synlige for hverandre og fra nordlige og sørlige tilnærminger langs elven Boyne, som en del av et opplegg for å «binde de tidligere ulike elementene i det utvidede området med ganggraver inn i et klarere definert forhistorisk numinøst område». Området fortsatte å bli brukt til beboelse og rituelle formål frem til tidlig bronsealder, hvor en rekke innfelte, grop- og trepostsirkler (samlet referert til som henger) ble bygget. Gjenstander fra senere bronsealder er relativt lite iøynefallende: noen graver i steinkister og ringgrøfter og brente hauger. For jernalderen er det bare bevis på sporadisk aktivitet, slik som begravelser nær Knowth og ved Rosnaree. Verdifulle gjenstander fra den romerske perioden som mynter og smykker ble funnet som votivoffer nær Newgrange.

Besøkssenter 
All tilgang til Newgrange og Knowth er kun med guidet tur, med turer som begynner på besøkssenteret, åpnet i 1997 i Donore i Meath. Turistbesøkssenteret ligger på sørsiden av elven Boyne, og det historiske stedet ligger på nordsiden av elven og nås via skyttelbuss med reiseleder.

Tilgang ved offentlig transport 
Busselskapet Bus Éireanns rute 163 går mellom Drogheda og Brú na Bóinnes besøkssenter via Donore. Den nærmeste jernbanestasjonen er Drogheda jernbanestasjon omtrent 9 kilometer unna.

Bilder

Referanser

Litteratur 
 Lewis-Williams,David; Pearce, David (2005): Inside the Neolithic Mind: Consciousness, Cosmos and the Realm of the Gods, London: Thames and Hudson, ISBN 0-500-05138-0
 O'Kelly, Michael J. (1982): Newgrange: Archaeology, Art and Legend, London: Thames and Hudson, Ltd.
 Stout, Geraldine (2002): Newgrange and the Bend of the Boyne, Cork University Press, ISBN 1859183417, 9781859183410

Eksterne lenker 

 
 UNESCOs beskrivelse av kulturarvstedet
 Bru na Boinne, offisielt nettsted
 Newgrange.com
 Knowth.com
 Brú na Bóinne - Archaeological Ensemble of the Bend of the Boyne UNESCO Collection on Google Arts and Culture
 Brú na Bóinne i myter og folkeminne

Arkeologiske steder i Irland
Verdensarven i Irland
Steinalderen
Meath